秋涼詩寄正字十二兄
作者：李賀
朝代：唐

paragraphs: 閉門感秋風，幽姿任契闊。
大野生素空，天地曠肅殺。
露光泣殘蕙，蟲響連夜發。
房寒寸輝薄，迎風絳紗折。
披書古芸馥，恨唱華容歇。
百日不相知，花光變涼節。
弟兄誰念慮，牋翰既通達。
青袍度白馬，草簡奏東闕。
夢中相聚笑，覺見半牀月。
長思劇尋環，亂憂抵覃葛。